Poliţiştii de frontieră din cadrul Punctului de Trecere a Frontierei Albiţa au descoperit la controlul de frontieră şi au indisponibilizat pentru continuarea cercetărilor un autoturism care figura în bazele de date ca fiind bun căutat pentru confiscare de autorităţile din Germania, potrivit Agerpres.
Potrivit unui comunicat de presă transmis de reprezentanţii Inspectoratului Teritorial al Poliţiei de Frontieră (ITPF) Iaşi, autoturismul, care avea aplicate plăcuţe cu numere de înmatriculare specifice României, era condus pe sensul de ieşire din ţară, de un cetăţean român, în vârstă de 55 de ani,
"La controlul de frontieră, existând suspiciuni cu privire la situaţia juridică a mijlocului de transport, colegii noştri au efectuat verificări suplimentare, ocazie cu care au constatat că acesta figurează în bazele de date ca fiind bun căutat pentru confiscare, semnalare introdusă de autorităţile din Germania. Cu privire la cele constatate, bărbatul a declarat că a cumpărat maşina din România, plătind suma de 6.000 de euro, în cursul anului trecut de la o cunoştinţă. Acesta a mai adăugat că nu avea informaţii că mijlocul de transport figurează ca fiind căutat de către autorităţi", precizează sursa citată.
Poliţiştii de frontieră efectuează cercetări pentru săvârşirea infracţiunii de tăinuire, iar autoturismul, în valoare de 30.000 de lei, a fost indisponibilizat în vederea continuării cercetărilor.